40% bejaardes kry nooit besoek van kinders, wys verslag | Maroela Media
Altesaam 20% bejaardes ontvang maandeliks of jaarliks 'n besoek van hul geliefdes, met 34% wat 'n weeklikse besoek geniet, en 6% wat bevoorreg is om 'n daaglikse besoek te ontvang. Sowat 30% van die respondente het aangedui dat hulle geen onmiddellike ondersteuningsnetwerk het nie.
Ongeveer 450 bejaarde inwoners van 50 tehuise het aan Solidariteit Helpende Hand se studie deelgeneem. Die doel van die studie was om te bepaal wat die tehuise se behoefte aan ondersteuning en dienste is en wat inwoners van hierdie tehuise se belangstellings is, ten einde vas te stel hoe Helpende Hand in hierdie behoeftes kan voorsien.
Intussen het die minister van finansies, Tito Mboweni, vandeesweek in sy begrotingstoespraak bekend gemaak dat die ouderdomstoelae met R80 styg tot R1 860 – 'n skamele 4,3%.
Ander bevindinge van Helpende Hand se studie sien soos volg uit:
Die gemiddelde tarief vir verblyf is R6 619 vir 'n enkelkamer, R8 461 vir 'n dubbelkamer en R7 591 vir die versorgingseenheid. Byna 40% van die bejaardes ontvang 'n staatstoelae. Dié bydrae beloop vanaf R984 tot R3 541 per inwoner per maand. Ongeveer die helfte van die inwoners ontvang die Sassa-toelaag van R1 860, wat hul verblyf moet dek en nie voorsiening maak vir die volle verblyfkoste nie. Uitgawes soos kruideniersware en mediese onkoste is hier nog nie ter sprake nie.
Ongeveer 40% van die bejaardes is ten volle afhanklik, benodig voltydse sorg of ly aan 'n sekere mediese toestand soos 'n liggaamlike gestremdheid, blind- of doofheid, of psigiese steurnis (soos depressie en angs). 'n Kleiner persentasie van die tehuise se inwoners ly aan Alzheimer se siekte of demensie.
Die meeste van die bejaardes (83%) het kinders, en sowat die helfte van die bejaardes se kinders sien ook finansieel na hulle om.
Altesaam 2 188 voltydse personeellede wat 3 559 bejaarde inwoners moet versorg, se salarisse word deur die tehuise betaal. Dit is 'n gemiddeld van 44 personeellede per tehuis en gemiddeld 10 vrywilligers wat hul dienste, hulp en ondersteuning vir die tehuis gratis aanbied.
Die grootste behoefte wat deur die bejaardes aangedui is, is die behoefte aan uitstappies en geselskap.
Al die tehuise bied 'n verskeidenheid van aktiwiteite en uitstappies vir die bejaardes aan. Die grootste behoefte aan materiaal vir aktiwiteite wat die tehuise aangedui het, is wol, breinaalde en bordspeletjies (ongeveer 80%-85%). Ongeveer 50% van die tehuise benodig inkleurboeke en -potlode, balle, legkaarte, boeke met groot skrif, vroetelkussings, toerusting vir kunsaktiwiteite, babapoppe en speelgoed.
Die grootste fisieke behoeftes vir bejaardes is toiletware (76%), brille (50%), gehoorapparate en doeke (30%), en griepinspuitings voor die wintermaande. Ongeveer 50 bejaardes het aangedui dat hulle 'n behoefte het aan 'n maandelikse voetsorgbehandeling.
Om saam met Helpende Hand by 'n tehuis vir bejaardes naby jou betrokke te raak, skakel Solidariteit Helpende Hand by 012 111 8360, besoek die webwerf en bied jou hulp aan, of klop by jou dorp se Helpende Hand-tak aan.
Lees die volledige Helpende Hand-verslag hier.
…en dan is daar ouers wat ondankbaar is vir dit wat mens wél vir hulle probeer doen onder moeilike omstandighede …
Siestog, dis aaklig! Ek dink nou aan 'n leerlingraad uitreik wat deur ons laerskool laasjaar gehou was. Elke leier moes 'n paar pantoffels vir die ou mensies saam vat en hulle het dit uitgedeel. My dogter het nogal vertel van die een Oompie wat nog besig was met 'n storie toe die matrone hulle kom haal het en na 'n ander kamer gevat het. Sy het nogal genoem dat sy daarvan sal hou om weer by die ou mensies te gaan kuier. Miskien moet 'n mens tog maar uit eie beweging net 2 ure van 'n Saterdag opoffer en by… Lees meer »
Dan vergeet hulle van die reuse hoeveelheid bejaardes wat nie afhanklikes of familie het nie. Hulle is alleen en daar is geen ondersteuning nie. Omdat daar nie ondersteuning is wat vir hulle uitkyk nie, word hulle soms soos weggooi diere behandel.
'n Belangrike en interessante artikel, maar as ek hierdie artikel sou neergepen het, sou ek dit gebruik het om ook aan jonger lesers die belangrikheid van aftree beplanning te beklemtoon. Ten minste drie punte sou uitgewys gewees het aan die jonger geslag: 1. Jy besluit nie om in die nabye toekoms met aftree beplanning te begin nie, maar moes rèèds daarmee begin het. 2. Jy beplan nie (net) om met dieselfde inkomste as nou af te tree nie, maar dit moet moet moet jaarlikse verhoging insluit. 3. Hoe skep jy 'n jaarlikse verhoogde inkomste na aftrede? Deur as voorbeeld (die… Lees meer »